
Szent Adorján és Natália vértanúk emléke.
A kedd esti alkonyati zsolozsmán
„Uram, tehozzád...” után 
4. hang. Minta: Jelül rendelted...
Először a földből megteremtettél, Emberszerető, * képeddel felékesítettél, * a Paradicsom boldogságába helyeztél. * Mikor pedig a tudás fája megrontott, * és az enyészet áldozatává lettem, Halhatatlan, * tenmagad emberré lettél, * és a keresztre fölmentél, * mérhetetlen irgalmaddal *’ és nagy megalázkodásoddal újra fölemeltél.
Az én Teremtőm és Uram * az Atyát nem hagyta el, * de mérhetetlen irgalmából a földre is leszállott, * kiüresítette önmagát, * és amint jósága jónak látta * a Szűztől szolgai alakot öltött magára, * elvállalta a megfeszíttetést, * testben szenvedett a Halhatatlan, a halált legyőzte, *’ és az embert üdvözítette.
Megfeszítettek, Uralkodó Krisztusom, * de irgalmaddal a bűnt is tenmagaddal fölfeszítetted, * a szegek lyuggatásával eltörölted az átkot, * az oldaladat átverő lándzsával * széttépted az ősember adóslevelét. * Mindezért magasztalom szenvedéseidet, * és föltámadásodat dicsőítem, * mellyel mindenkit életre keltettél, *’ aki meghalt a szenvedélyeknek.
4. hang. Minta: Mint a vértanúk...
A vértanúk igen tiszteletreméltó bajvívását, * a nemes küzdelmet látva, ó dicsőséges, * bátor lélekkel kiálltál a porondra, * s nem kímélted a testet, * Isten iránti szeretetből, * végigvívtad a nemes küzdelmet, * az ellenség gőgjét megaláztad *’ szilárd kitartásoddal, ó Adorján.
Börtönbe zártak, ó dicsőséges, * korbáccsal vertek, * bilincsekkel terheltek, * szorítókkal gyötörtek, * a többi vértanúval együtt. * Velük együtt elnyerted a mennyei javakat. * Buzdítód Istenben bízó feleséged, Natália volt, *’ legnemesebb Adorján.
Ádámot felesége száműzette a Paradicsomból, * a kígyó tanácsának elfogadásával, * Natália pedig bölcsen a Paradicsomba vezette Adorjánt, * szent szavakkal buzdítva, * bátorítva a bajvívás szenvedéseinek elviselésére. * Mennyei jutalmat és örökké tartó dicsőséget *’ biztosított neki.
Dicsőség… 1. hang
A jámbor férfi buzgósága * fényes buzdításra ad alkalmat az istenszerető asszonynak, * s a nagyon jeles Adorján * hajlik Natália beszédére, * teljesíti a küzdelmes pályafutást. * Ó, milyen istenszerető ez az asszony! * Nem döntötte enyészetbe férjét, mint Éva Ádámot, * hanem örök életet szerzett házastársának. * Dicsérjük őt férjével együtt, * és hangoztassuk Krisztusnak: *’ Nyújts nekünk segítséget szentjeidnek könyörgésére!
Most és… 1. hang. Minta: A mennyei rendeknek... 
Téged, üdvözítő Istenem, * a Bárányt és a Pásztort meglátott a kereszten a te szeplőtelen szülőd, * és siránkozva így kiáltott: * Édes fiam, világ világossága, * miként láthatlak téged *’ gonosztevőként a keresztfára feszítve?

Előverses sztihirák
1. hang. Minta: Dicséretes vértanúk...
Véreddel festetted bíborszínűre köntösödet, * melyben most Uralkodód ígérete szerint vele együtt uralkodsz, * küzdelmeid fényével * és isteni szépségével ékeskedve, szent vértanú! * Esedezzél Krisztushoz, * hogy ajándékozza lelkünknek *’ a békességet és a nagy irgalmat!
Elővers: Csodálatos az Isten, Izrael Istene, az ő szentjeiben.
Letértél a szenvedélyek útjáról, * az üdvösséges pályafutást végezted, * hírneves Adorján vértanú, * az enyészhetetlen hajlékba költöztél * az összes Krisztusnak engedelmeskedővel. * Velük együtt esedezzél, * hogy ajándékozza lelkünknek *’ a békességet és a nagy irgalmat!
Elővers: A szentekhez, kik az ő földjén vannak, irányította csodálatosan minden vágyamat.
Ó, milyen újszerű, valóban nagy és rendkívüli csoda! * A végtelen bölcs Natália arra veszi rá férjét, * hogy vállalja a karddal való lefejeztetést. * Ki látott és ki hallott ilyet? * Azt, aki életének szemefénye lett, *’ üdvös halálba óhajtja küldeni. 
Dicsőség… 6. hang
Ó, milyen szeplőtelen, az Úr által kiválasztott * ez a híres pár! * Ó, milyen jeles és Isten előtt boldog ez a házasság! * Ó, mennyire kívánja és szereti őket Krisztus! * Ki csodálkozik ezen, ha hallja az ő emberfeletti cselekedeteiket! * Mily férfias bátorsággal küzdött ez az asszony a gonosz zsarnokkal, * mennyire bátorította férjét, hogy ne hajoljon meg a gonoszok előtt, * hanem a hitért becsülje többre a halált ennél az életnél! * Ó, mennyire isteni ihletésű Natáliának bölcs beszéde, * mennyire felhatol az egekbe az istenes buzdítás! * Odaállítja a neves és dicsőséges Adorjánt * a nagy Király trónja mellé. * Te szent házaspár, * esedezzél az Istenhez érettünk, * kik buzgón ünnepeljük a ti emléketeket, *’ hogy megszabaduljunk a kísértésektől és minden szorongástól!
Most és… 
Meglátott téged keresztre feszítve, Krisztus, * a te szülőanyád, és így kiáltott: * Mily csodálatos titok ez, Fiam, amit látok! * Hogyan halhatsz meg testben keresztre feszítve *’ az életnek megadója?

.Tropárok
3. hang
Elvehetetlen kincsként őrizted az üdvös hitet, háromszorosan boldog. * Elhagytad atyáid istentelenségét, * az Uralkodó nyomába léptél, * bőségesen beteltél isteni kegyelmi ajándékokkal, * dicsőséges Adorján. * Esedezzél Krisztus Istenhez, *’ hogy üdvözítse a mi lelkünket!
Az Dicsőség... most és...
Varázsvesszőként birtokolván Fiad keresztjét, Istenszülő, * általa az ellenséges fondorlatokat elhárítjuk, *’ szünet nélkül Téged magasztalva.
